ምክር ቤቶቹ የሕዝብና ቤት ቆጠራው እንዲራዘም ወሰኑ
የህዝብ ተወካዮችና የፌዴሬሽን ምክር ቤቶች የጋራ ምክር ቤት የህዝብና ቤት ቆጠራው ለአንድ አመት እንዲራዘም ወሰኑ።5ኛው የህዝብ ተወካዮችና የፌዴሬሽን ምክር ቤት 4ኛ አመት የስራ ዘመን 3ኛ ልዩ የጋራ ስብስባ ዛሬ ተካሂዷል።በዚህም የህዝብና ቤት ቆጠራው ይራዘም አይራዘም በሚለው ጉዳይ ላይ ከተወያየ በኋላ ቆጠራው ለአንድ አመት እንዲራዘም ውሳኔ አሳልፏል።ምክር ቤቱ ውሳኔውን በ30 ተቃውሞ እና በ3 ድምጸ ተዓቅቦ በአብላጫ ድምጽ ነው ያሳለፈው።በጋራ ምክር ቤቱ ስብሰባ ላይ ቆጠራው ከአንድ አመት በላይ ላልተወሰነ ጊዜ ይራዘም የሚልና አሁን ላይ ያለው የሰላም ሁኔታ መሻሻል በማሳየቱ ለ6 ወር ብቻ ይራዘም የሚል የመከራከሪያ ሃሳብ ቀርቧል።ከጋራ ምክር ቤቱ ስብሰባ ቀደም ብሎ የህዝብ ተወካዮችና የፌዴሬሽን ምክር ቤቶች የህዝብና ቤት ቆጠራው ላልተወሰነ ጊዜ እንዲራዘም ውሳኔ አሳልፈው ነበር።በዚህም የፌዴሬሽን ምክር ቤት የህዝብና የቤት ቆጠራው በ8 ተቃውሞ እና በ4 ድምፀ ተአቅቦ በአብላጫ ድምፅ ሲወስን፥ የህዝብ ተወካዮች ምክር ቤትም በ24 ተቃውሞ እና በ2 ድምፀ ተአቅቦ በአብላጫ ድምፅ ህዝብና የቤት ቆጠራው ላልተወሰነ ጊዜ እንዲራዘም ወስኗል። መረጃው የኤፍቢሲ ነው፡፡